ред. бр. часа: 13 датум:\_\_\_\_\_\_\_\_\_\_\_\_\_\_\_\_

НАСТАВНИ ПРЕДМЕТ: Православна вјеронаука - IX разред

НАСТАВНА ТЕМА: ( III ) Хришћанске дужности

НАСТАВНА ЈЕДИНИЦА: Молитва

ЦИЉ И ЗАДАТАК: Да ученик може да схвати важност молитве у односу Бога и човјека и појасни улогу молитве у животу човјека

МЕТОДА РАДА: Предавање и разговор

ОБЛИЦИ РАДА: Фронтални

НАСТАВНА СРЕДСТВА: Уџбеник

УВОДНИ ДИО:

* Обновити са ученицима градиво са претходног часа о **посту;**
* Ставити акценат на то да се види да ли су схватили да је пост прије свега уздржање од ружних мисли, ријечи и дјела прије него уздржање од мрсне хране (пост није дијета), али и да су те две стране поста неодвојиве (пост = духовно + тјелесно);
* Обновити које врсте постова имамо (једнодневни и вишедневни) и када се који пост држи;
* Кроз разговор о циљу поста као очишћењу човјека (духовно и тјелесно) да би примио Свето Причешће, позвати се и на ријечи Господа Исуса Христа да је пост уз молитву и најјаче оружије у борби против ђавола и тако увести ученике у тему;

ГЛАВНИ ДИО:

* Ученике упознати са тим да је **молитва (поред поста) најважнија дужност сваког човјека према Богу**;
* Појаснити ученицима да ријеч „дужност“ у овом контексту не треба да схвате у неком строгом законском смислу;
* Бог човјека ствара из љубави и слободног (по свом лику), те је тако и ова дужност израз љубави човјекове према Богу и има смисла само ако се слободно практикује;
* Дати примјер односа родитеља који имају дужност да брину о својој дјеци, али то раде слободно и из љубави. Са друге стране, дјеца која имају дужност да слушају своје родитеље, такође, слободно и из љубави то чине и то пренијети на однос Бога (родитељ) и људи(дјеца);
* Упознати ученике са тим како су и први људи били на нивоу дјетета и како је било потребно да слушају Бога као што дјеца слушају своје родитеље да би достигли зрелост, да би се уподобили Богу тј. постали слични Богу, што и јесте главни циљ човјековог постојања: „Будите савршени као што је савршен ваш Отац небески“ (Мт 5,48);
* Ово усавршавање човјек постиже практикујући хришћанске врлине, а једна од најважнијих јесте и **молитва;**
* **МОЛИТВА ЈЕ ПОБОЖАН РАЗГОВОР ЧОВЈЕКОВЕ ДУШЕ СА БОГОМ;**
* Човјек, будући слаб и у добру непостојан, са разноразним невољама које га свакодневно сналазе треба да приноси молитве Богу непрестано, како и савјетује Свето писмо, будући да је Бог Тај који је Свемоћан и Милостив;
* Упознати ученике са два вида молитве:

1. Унутрашња или умна – врши се ћутањем
2. Спољашња – мисли, жеље и осјећања се изражавају ријечима и другим побожним знацима (знаменовање крстом, паљење свијећа);

* Који год вид молитве упражњавали треба знати да ће наше молитве бити услишене само ако су искрене, из дубине душе и са непоколебљивом вјером у Бога. Такође, од Бога не треба молити непотребне ствари, но само оно што је за наше добро и није у супротности са вољом Божијом;
* Иако се Богу можемо молити на било ком мјесту и у било које вријеме, храм је најбоље мјесто за молитву, а наша Црква одредила је службе, ради молитве, преко цијелога дана и ноћи;
* Ван храма Богу се молитвено посебо треба обраћати приликом почетка и звршетка сваког рада, одласка на спавање и буђења, прије и послије јела (упознати ученика са ријечима св. Јована Златоустог о потреби молитве у току дана);
* Образац сваке молитве јесте Оче наш или Молитва Господња (упознати ученике са тим да се овако назива јер је сам Господ ИсусХристос препоручио ову молитву) у којој су садржане све прозбе (молбе) које су човјеку потребне;

ЗАВРШНИ ДИО:

* Кроз одговарање на питања на крају лекције из уџбеника сумирати изнесено;
* Разговарати са ученицима о њиховом доживљају молитве и колико често се они моле.

вјероучитељ:\_\_\_\_\_\_\_\_\_\_\_\_\_\_\_\_\_\_\_\_